Dýralæknar til áhrifa(JGH)

Menn hafa tekið eftir því að tveir dýralæknar eru komnir til áhrifa í íslensku viðskiptalífi. Þetta eru þeir William Fall, nýráðinn forstjóri Straums-Burðaráss, og Árni Mathiesen fjármálaráðherra. Þá er doktor í lífeðlisfræði, með fiskeldi og kynlíf laxa sem sérgrein, orðinn iðnaðarráðherra; sjálfur Össur Skarphéðinsson. Með Árna og Össur saman í ríkisstjórn hefur verið haft á orði að nú hljóti öll dýrin í skóginum og ríkisstjórninni að vera orðin vinir. Einhvers staðar sá ég haft eftir Árna að honum þætti fínt að fá sinn gamla vin frá Bretlandi, Össur, í ríkisstjórnina enda hefðu þeir þekkst lengi og fengju sér gjarna í nefið saman þegar þeir hittust; bönkuðu þá á tóbaksdósina.

Það er ævinlega fróðlegt að skoða bakgrunn og menntun fólks sem kemst til áhrifa. Það er ágætt þegar fólk er ekki of einsleitt og er ekki allt af sama sauðahúsinu. Það væri sannarlega bragðdaufara Alþingi ef þar sætu engir nema lögfræðingar. Menntun er dýrmæt en ég held að áhugi manna á viðfangsefninu skipti þó mestu máli; ráði úrslitum. Vilji er allt sem þarf, segir í Biblíunni, og það eru orð að sönnu.

Ég minnist þess að Ólafur Jóhann Ólafsson, rithöfundur og fjárfestir, sem er menntaður eðlisfræðingur, sagði í viðtali fyrir um 20 árum þegar hann hóf störf sem framkvæmdastjóri hjá Sony í New York að hann yrði ekki nema nokkra mánuði að setja sig inn í verkefnin sem fylgdu nýju framkvæmdastjórastöðunni. Hann var þarna að svara spurningunni um það hvort ungur eðlisfræðingur hefði eitthvað í það að gera að verða framtakssamur bissnessmaður hjá stórfyrirtæki – með engan grunn í viðskiptafræðimenntun. Hann var með öðrum orðum að segja að háskólamenntaður einstaklingur, sem hefði brennandi áhuga á öðru fagi en hann hefði lært, næði þar árangri vegna viljans. Í blaðamennsku eru t.d. margir með ólíkan bakgrunn og menntun – og fyrir 20 árum (held mig við þá tölu) þekktist varla að blaðamenn hefðu farið í blaðamannaháskóla. Þeir höfðu hins vegar fréttanef og áhuga á þefa uppi fréttir og skrifa þær. Ólafur Jóhann er raunar gott dæmi um einstakling sem skiptir sér í starfi; hann hefur bæði áhuga á viðskiptum og ritstörfum – þótt hugur hans hafi um nokkurt skeið augljóslega staðið meira til ritstarfa.

Í atvinnulífinu úir og grúir af fólki sem vinnur ekki á þeim vettvangi sem það hefur menntun til. Eðlisfræðingar eru tónlistarmenn eða rithöfundar. Stærðfræðingar og guðfræðingar eru í bissness. Einhverjir læknar reka heildsölur. Lögfræðingar og viðskiptafræðingar eru í blaðamennsku og búskap. Hjúkrunarfræðingar eru í veitingarekstri. Endurskoðendur eru í sölumennsku. Listinn er langur – en það er áhuginn sem rekur menn áfram til nýrra og ólíkra viðfangsefna.

Fyrrnefndur William Fall, forstjóri Straums-Burðarás, er vissulega menntaður dýralæknir. Hann útskrifaðist með MA-gráðu í náttúruvísindum frá St. Catherines College við Cambridge-háskóla og lauk einnig BA-gráðu í dýralækningum. En reynsla hans í bankaheiminum er mikil. Hann gekk til liðs við næststærsta banka í heimi, Bank of America, í janúar 1995 og endaði þar sem forstjóri alþjóðsviðs. Áður hafði hann verið forstjóri alþjóðlegs áhættustýringarsviðs; forstjóri alþjóðlegra markaðsviðskipta og forstjóri alþjóðlegrar söludeildar á sviði vaxtatengdra afleiðusamninga. Hér fer augljóslega toppmaður með mikla reynslu.

Aðeins í lokin um að öll dýrin í skóginum á Alþingi séu orðin vinir. Eitthvað segir mér samt að ekki veiti af að hafa þennan eina prest, sem nú situr á þingi, með í hjörðinni; Karl V. Matthíasson. Það þarf víst oft að messa á þingi.

Jón G. Hauksson

[email protected]